ET Euroopa Liidu Teataja C 170/9

Teadaanne kaitsemeetmeid käsitleva uurimise lõpetamise kohta teatavate Hiina Rahvavabariigist pärinevate tekstiiltoodete impordi suhtes

(2005/C 170/03)

1. SISSEJUHATUS

29. aprillil 2005. aastal algatas komisjon Euroopa Liidu Teatajas avaldatud algatamise teadaandega (1) omal algatusel kaitsemeetmeid käsitleva uurimise üheksa Hiina Rahvavabariigist (edaspidi “Hiina”) pärineva tootekategooria impordi suhtes vastavalt nõukogu määruse (EMÜ) nr 3030/93 (2) artiklile 10a.

27. mail 2005. aastal taotles komisjon Hiinaga ametlike konsultatsioonide alustamist vastavalt Hiina WTOga liitumise töörühma aruande punktile 242 ja nõukogu määruse (EMÜ) nr 3030/93 artiklile 10a tootekategooria 4 (T-särgid) ja kategooria 115 (linane lõng) suhtes. Komisjonil oli juba esialgseid märke nimetatud toodete kaubanduse ebakorrapärasest arengust turuhäirete tõttu.

2. KAITSEMEETMEID KÄSITLEVA UURIMISE LÕPETAMINE

Pärast vastavalt Hiina WTOga liitumise töörühma aruande punktile 242 peetud konsultatsioone leppisid komisjon ja Hiina ametiasutused 10. juunil 2005 kokku vastastikuse mõistmise memorandumis, mis käsitleb koguselisi piiranguid Hiinast ühendusse importimisel kümne tootekategooria puhul, millest kuue suhtes toimub käimasolev uurimine: kategooria 4 (T-särgid), kategooria 5 (pulloverid), kategooria 6 (püksid), kategooria 7 (pluusid), kategooria 31 (rinnahoidjad) ja kategooria 115 (linane või ramjeelõng). Vastastikuse mõistmise memorandumi tulemusel on nõukogu määrust (EMÜ) nr 3030/93 muudetud komisjoni määrusega (EÜ) nr 1084/2005 (3) ning käimasolev kaitsemeetmeid käsitlev uurimine asjaomaste toodete puhul tuleb lõpetada.

Kolme ülejäänud vaatlusaluse tootekategooria puhul, s.o kategooria 12 (sukad ja sokid), kategooria 15 (naiste mantlid) ja kategooria 117 (linane riie), mis ei ole hõlmatud Hiinaga sõlmitud vastastikuse mõistmise memorandumiga, leidis komisjon, et Hiinast pärineva impordi kasvule vaatamata ei tekita ühenduse tootjate üldine olukord vajadust kehtestada meetmeid vastavalt Hiina WTOga liitumise töörühma aruande (4) punktile 242 ning nõukogu määruse (EMÜ) nr 3030/93 artiklile 10a allpool nimetatud põhjustel.

Kategooria 12 (sukad ja sokid)

Kuigi kategooriasse 12 kuuluvate toodete import Hiinast suurenes märkimisväärselt 2005. aasta esimeses kvartalis, võrreldes sama ajavahemikuga 2004. aastal, on Hiinast pärineva impordi kasvumäär vähenemas. Esimese kvartali 305 %ne kasv langes 246 %le ajavahemikul jaanuar–aprill 2005.

Seoses kõnealuseid tooteid valmistavate ühenduse tootjate olukorraga tundub, et nii toodang kui tööhõive on püsinud 2005. aasta esimeses kvartalis enam-vähem stabiilsena, võrreldes sama ajavahemikuga 2004. aastal, isegi kui on märke tellimuste vähenemisest.

Kategooria 15 (naiste mantlid)

Kuigi kategooriasse 15 kuuluvate toodete import Hiinast suurenes märkimisväärselt 2005. aasta esimeses kvartalis, võrreldes sama ajavahemikuga 2004. aastal, ei jõudnud see 2005. aasta esimese nelja kuu lõpuks nõukogu määruse (EMÜ) nr 3030/93 artikli 10a kohaldamise soovituslikes suunistes määratletud piirtasemeni. Hiinast pärineva impordi kasvumäär on hoopis vähenemas. 2005. aasta esimese kvartali 181 %ne kasv langes 158 %le ajavahemikul jaanuar–aprill 2005.

Hiinast pärineva impordi kasvu, mis on küll protsentuaalselt suur, neutraliseeris täielikult nähtava tarbimise kasv ühenduses. Absoluutarvudes suurenes Hiinast pärinev import 2005. aasta esimeses kvartalis 9 miljoni ühiku võrra, võrreldes sama ajavahemikuga 2004. aastal, ning ühenduse nähtav tarbimine kasvas samal ajavahemikul rohkem kui 10 miljoni ühiku võrra.

Seoses kõnealuseid tooteid valmistavate ühenduse tootjate olukorraga tundub, et kuigi toodang on 2005. aasta esimeses kvartalis veidi langenud, võrreldes sama ajavahemikuga 2004. aastal, on kõnealuseid tooteid valmistavate ühenduse tootjate kasum püsinud stabiilne ja positiivne ning tööhõives ei ole märgata erilist langust.

Kategooria 117 (linane riie)

Kuigi kategooriasse 117 kuuluvate toodete import Hiinast suurenes märkimisväärselt 2005. aasta esimeses kvartalis, võrreldes sama ajavahemikuga 2004. aastal, on see kasv (ligikaudu 2 300 tonni) toimunud enamasti teiste kolmandate riikide eksportijate arvel. Ühendusse importimise kogukasv ulatus tõepoolest üksnes ligikaudu 700 tonnini.

Kuigi Hiina keskmised ühikuhinnad on madalamad kui teistel peamistel tarnijatel, on need 2005. aasta esimeses kvartalis püsinud stabiilsena, võrreldes sama ajavahemikuga 2004. aastal.

Seoses kõnealuseid tooteid valmistavate ühenduse tootjate olukorraga tundub, et kuigi toodang on 2005. aasta esimeses kvartalis sama ajavahemikuga 2004. aastal võrreldes oluliselt langenud (ligikaudu 4 000 tonni võrra), ei ole ilmne, et selle languse on põhjustanud üksnes Hiinast pärinev import.

3. JÄRELDUS

Eespool sätestatud põhjustel lõpetatakse käesolevaga 29. aprillil 2005. aastal algatatud kaitsemeetmeid käsitlev uurimine teatavate Hiina Rahvavabariigist pärinevate tekstiiltoodete impordi suhtes.

(1) ELT C 104, 29.4.2005, lk 21.

(2) EÜT L 275, 8.11.1993, lk 3. Määrust on viimati muudetud komisjoni määrusega (EÜ) nr 930/2005 (ELT L 162, 23.6.2005, lk 1).

(3) ELT L 177, 9.7.2005, lk 19.

(4) 10. novembri 2001. aasta dokument WT/MIN (01)3.